
[image: image]


SVEIN GUDBRANDSEN

Reisen mot nord

VOKTERNE

[image: image]


© Svein Gudbrandsen
 
Reisen mot nord
 
Kolofon Forlag AS 2026
 
Prosjektet produseres på oppdrag fra Svein Gudbrandsen
 
Alle rettigheter/ansvar for prosjektets innhold tillegges Svein Gudbrandsen
 
Henvendelser utover bestilling av produktet bes rettet til Svein Gudbrandsen
 
Omslagsdesign: Sveen & Emberland

Tilrettelagt for ebok av eBokNorden as

ISBN: 978-82-300-3095-0 (ePub)

ISBN: 978-82-300-3067-7 (trykk)

Produksjon: Kolofon Forlag AS, 2026

Boken kan kjøpes i vår nettbokhandel bokhandel.kolofon.no eller i bokhandelen. Materialet er vernet etter åndsverkloven. Uten uttrykkelig samtykke er eksemplarfremstilling, som utskrift og annen kopiering, bare tillatt når det er hjemlet i lov (kopiering til privat bruk, sitat o.l.) eller etter avtale med Kopinor (www.kopinor.no). Utnyttelse i strid med lov eller avtale kan medføre erstatnings- og straffansvar.
 

[image: image]

Motivet illustrerer dragen som fortærer sin egen hale.

Den representerer vokternes gjenfødsel, paktens udødelighet og den store evigheten.
 

Forord

Vokterne er en historisk krimroman der handlingen er lagt til Norge rett etter første verdenskrig.

Første bok i denne trilogien kom ut i 2020, og er senere trykt opp i flere opplag.

I serien er det brukt flere virkelighetsnære hendelser fra vår tidligere historie, og enkelte historiske personer er navngitt med sine autentiske navn i bøkene.

Handlingen er hovedsakelig fiksjon, da det ikke finnes kilder som beskriver at en slik historisk vinkling har funnet sted.

I denne boken, «Reisen mot nord», som er bok 2 i serien, får vi vite om vokterne sin opprinnelse fra gammel tid og ferden videre mot nord-våren 1919.

I handlingen benytter en seg av teorien som beskriver hvordan en norsk kongesønn vokste opp i Kiev-Rus i andre halvdel av 900-tallet, og hvilken innvirkning hans senere ankomst til Norge medførte. Nord-Europa på denne tid var ikke slik vi kjenner det i dag, ingen har inngående kjennskap til den tidsperioden som hovedsakelig er basert på kilder nedskrevet på et senere tidspunkt.
 

Kapittel 1

Kysten av Nord-Norge, fredag
7. mars 1919

De sto midt på dekket ved siden av livbåtene og rett inntil den svære skorsteinen som ruvet over D/S Finmarken, som nå seilte nordover for full maskin. Det ærverdige hurtigruteskipet gikk i hele fjorten knop og alle tre kikket nå utover båtripa, der sjøsprøyten krøp oppover baugen på skipet. Varmen fra den store skorsteinen som freste ut sort røyk var på denne morgenen et lite gode, siden vestavinden allerede blåste godt og ga fra seg en kald trekk som slo inn i marg og bein.

Mannen med sin lett gjenkjennelige flosshatt og sitt skjerf knyttet rundt halsen strøk seg lett i sitt hvite skjegg, så tok han rundt den mørkhårete kvinnen som stille betraktet de mørke skyene på himmelen. De kikket over på en gutt i tenårene som så forundret mot landskapet, som forsvant lenger og lenger bak i horisonten. De hørte skipsfløyten ule utover havet som en liten gest til landet som sakte, men sikkert forsvant i den kalde disen bak dem.

«Enkelte stunder er unektelig litt vanskelige, Preben. De kjæreste personene i våre liv har vi løyet for og forlatt ensomme i denne verden. Tror du vi blir tilgitt?»

Den godt voksne mannen så medfølende mot kvinnen ved siden av seg.

«Jeg har de samme tanker som deg, hos meg er natten den verste tiden. Jeg sliter med å få sove, og ofte ligger jeg grublende over min egen skjebne i dette forunderlige livet, men mest av alt reiser mine tanker og drømmer mot min datter Amanda, som jeg savner så umåtelig.»

Tanja nikket tilbake før hun strøk Preben Elkjær lett på hans venstre skulder.

«Det skjønner jeg inderlig godt, men din datter har bein i nesen. Går alt som forventet, vil du treffe henne igjen en vakker dag. Frank har jeg derimot påført en utilgivelig smerte da jeg arrangerte min egen død, jeg antar det har gitt ham en stor sorg i livet.»

Det ble så stille, bare skrikene fra måkene som fløy over hodene deres kunne høres på det vindfulle skipsdekket.

«At du valgte å arrangere din død må Holmgren og meg ta det fulle ansvaret for, men jeg skjønner din dårlige samvittighet. Hva skal vi mennesker egentlig med all denne dårlige samvittigheten i våre liv? Hvis en tenker på et litt høyere plan er samvittigheten best å legge bort, da den bare fyller våre hoder med dårlige tanker.»

Tanja kikket forundret tilbake mot Preben Elkjær, før hun smilte lurt.

«Har du lest Freud i det siste? Du snakker som en viss kjent psykolog gjør, og hva angår min samvittighet, lever jeg veldig godt med den. Vet du hva Freud mener om søvnvansker og slike drømmer som du har?»

Preben Elkjær ristet lett på hodet mens han smilte forsiktig tilbake mot Tanja.

«Han mener at drømmene våre er ledetråder til våre problemer og lagnader i livet, så neste gang du drømmer må du notere den ned, slik at du kan tyde selve drømmen.»

Preben Elkjær smilte igjen stillferdig mens han dultet lett i Tanjas skulder, i retur fikk han et spark i leggen mens de lo hjertelig mot hverandre.

«Jeg tror vi stopper våre psykoanalyser nå, unge dame, jeg er mer bekymret for Kolja og hans merkverdige syn, som igjen har begynt å dukke opp i hodet hans.»

De kikket igjen mot den unge gutten som akkurat hadde fylt 16 år, og nå begeistret kikket opp mot himmelen hvor måkene fremdeles lagde et fryktelig leven. De fløy nå lidenskapelig i ring over den store skorsteinen på hurtigruteskipet.

«Når jeg ser på Kolja kjenner jeg det brenner i hjertet mitt, og da blir min skjebne som vokter lettere å godta. Om de gamle profetiene stemmer, vil jo hans unge liv være særdeles viktig for mange mennesker i tiden som nå kommer.»

Preben Elkjær nikket bekreftende.

«Har han de nye synene sine like ofte som sist gang?»

Tanja nikket bekymret mot den godt voksne mannen, som nå holdt godt i flosshatten idet vestavinden prøvde hardt å ta den i besittelse.

«Han faller nå oftere om og blir liggende med vidåpne øyne mens han rister i hele kroppen. Så er han helt borte i flere minutter før han våkner, totalt utslitt. Han forteller så om en verden i brann, og dette vonde ansiktet som beordrer mennesker i hele verden til å gå krigens vei.»

«Så synene hans er slik som de gamle skriftene forteller oss? Slik den unge trollkvinnen forutså i tidligere tider?»

Den mørkhårete kvinnen dro den tykke vinterkåpen sakte om livet, før hun kikket bekymret tilbake mot sin gode venn.

«Det er merkverdig, men det Kolja beskriver stemmer helt med den gamle fortellingen.»

Preben Elkjær kikket opp mot himmelen før Tanja ristet ham lett i armen.

«Du husker sist han hadde slike syn? Da bodde vi i Petrograd hos Romanov-familien i Alexanderpalasset, jeg husker godt de første anfallene hans den gangen også. Den håpløsheten som anfallene medførte, før Rasputin endelig greide å få Kolja i tale. Så hans fortelling om hvordan han kunne se hele tsar-familien bli henrettet, deretter hvordan revolusjonens vinger fløy over hele Russland.»

Preben Elkjær nikket sakte.

«Jeg husker det særdeles godt, den hendelsen medførte at vi bestemte oss for å få dere i sikkerhet og frakte dere nordover til Norge. Vi begynte da å skjønne at Kolja hadde arvet evnene, og at den gamle profetien var i ferd med å oppfylles.»

Tanja så sørgmodig mot Preben.

«Jeg tror det var hendelsene i forbindelse med den russiske revolusjonen som overbeviste meg, og da tsar-familien senere ble bortført, godtok jeg at Kolja har disse usedvanlige evnene. Det som skremmer meg mest, er at hans syn og evner kan gi ham mange fiender.»

«Det er derfor vi er voktere, Tanja, og vi vet nå at en katastrofe vil ramme menneskeheten i nær fremtid. Kolja sine guddommelige evner må derfor voktes, slik den gamle historien ber oss om å gjøre.»

De vekslet samstemte blikk før de begge så utover den mørke horisonten, vindens brus var til å føle på mellom de høye skrikene fra alle måkene som fremdeles fløy på himmelen.

«Har du hørt livstegn fra de andre vokterne?»

Preben Elkjær kikket mot Tanja.

«Ingen har gitt lyd fra seg og det gjør meg bekymret, det er særdeles merkelig at Aslo ikke har tatt kontakt med oss?»

«Han har vel sine grunner, du vet vi har alle våre kors å bære. Er det et menneske i denne verden som holder ord og oppfyller sin ærverdige ed som vokter, er det Aslo Ulajoki.»

De så igjen mot Kolja, som nå vinket mot dem.

«Tanja, hvorfor bråker alltid måkene?»

Den lyshårete gutten hadde langt, sølvhvitt hår hengende nedover skuldrene, knallblå øyne og et smalt og pent ansikt, som ga ham en forunderlig aura av uskyld. Han sto nå og kikket mot dem med et spørrende blikk.

«Du vet at måkene er utrolig smarte fugler i det at de har evnen til å lære raskt, de kan samarbeide og lære av hverandre, akkurat slik som oss mennesker.»

Preben Elkjær kremtet høyt før han smilte.

«Jeg synes personlig måkene bare bråker, men sagnet sier at hvis du hører måkene skrike for full hals, som nå i dag, er det uvær på vei. Jeg foreslår at vi går innomhus og ned i lugarene våre, vi har jo uansett en lang reise mot nord fremfor oss.»

«Du er umåtelig kjedelig, Preben, hadde det ikke vært for at jeg har kjent deg så lenge, hadde jeg trodd at du er pysete.»

Kvinnen med sine brune øyne og det mørke lange håret hengende nedover skuldrene pakket sjalet godt rundt halsen, så dultet hun Preben lett i skulderen.

«Det er alltid et snev av visdom i dine utsagn, og jeg kjenner også at vinden tar godt nå. Ingen av oss vil vel bli syke?»

«Hva tenker du, Kolja? Skal vi søke ned i den varme lugaren vår?»

Den unge gutten ble stående og tenke en liten stund mens han fremdeles kikket opp mot måkene som fløy over skipet, så nikket han smilende tilbake.

«Siden dere har fortalt meg hvilken oppgave jeg er tiltenkt i mitt liv, kunne det passe godt å få høre om opprinnelsen til vokterne?»

Tanja og Preben smilte til hverandre, før de begge ga tommel opp.

«Du tenker da på hvordan vokterne oppsto i gammel tid?»

Kolja nikket sakte mens han så utover horisonten, som nå hadde fått et mørkere drag.

«Dere vet like godt som meg at alt har en opprinnelse, og jeg vil gjerne høre hvordan min skjebne ble til, ikke minst hva dere voktere skal beskytte meg mot. Jeg synes jeg fortjener å få vite hva som hendte i gamle dager, og Preben sier jo at vi har en lang reise foran oss?»

De smilte samtykkende, og Tanja ga Kolja en klem mens vinden rev stadig sterkere rundt dem.

«Jeg tror jammen den gamle mannen bak oss har rett, det blåser opp og nedbør av et slag kan sees langt der ute i den svarte horisonten.»

De lo nå begge mens en lettere fornærmet Preben Elkjær gryntet ut sin frustrasjon mot himmelen.

«Du fortjener det, Kolja. Vi går innomhus og finner oss en lun og trivelig krok, så skal jeg fortelle fra gamle tider, da din skjebne ble bestemt.»

Den unge gutten jublet av glede.

«Du vet hvordan alle gamle eventyr og sagn begynner?»

Kolja smilte bredt, før han sprang de få skrittene og tok omkring sine voktere med iver og forventning i ansiktet sitt.

«Alle fortellinger begynner med ‘det var en gang’.»

Så nikket de alle tre tilfreds før de stillferdig gikk innomhus mens det store hurtigruteskipet jobbet og slet mot stadig høyere dønninger. Selv måkene som hadde kretset over den store rykende skorsteinen, hadde nå forlatt sine poster og søkt mot et trygt sted på land.


Kapittel 2

Trondheim, samme dag

Det hvitmalte vinduet ble brått revet opp og den kalde nordavinden kastet seg inn i det fredfylte soverommet. De lette bomullsgardinene flagret som om de var væpnet til strid, de kjempet nå sin egen lille kamp mot den sure vinden.

Midt i denne vindfulle kampen våknet Amanda Elkjær brått av en bankende lyd som slo inn i hodet hennes, hun lukket opp øynene sine og så til sin overraskelse at det hvitmalte vinduet sto åpent. Hun hoppet ut av sengebrisken i ren refleks, og grep tak i sprossene på vinduet før hun med et sikkert grep smekket det igjen. Hun la seg igjen og rev dynen over seg, resultatet ble som forventet idet hun hørte en gryntende stemme ved siden av seg.

«Hva skjer? Det er jo isende kaldt her.»

Mannen satte seg opp og så undrende på kvinnen som satt leende med hele dynen rundt seg.

«Amanda, gi deg. Dette er ikke artig, og du vet godt hva som venter deg om du er ulydig.»

«Din grinebiter. Til og med kråkene utenfor er gladere denne vindfulle morgenen enn det du er.»

«Det er vinden og de jævla kråkene som har holdt meg våken siden tidlig i morges! Skal du virkelig ha pryl?»

«Jeg tenker du må gi meg skikkelig grisebank?» svarte Amanda.

Førsteinspektør Frank Larsen brukte så alle sine politiknep, og med en liten manøver var de begge rullet under dyna med førsteinspektøren liggende leende over Amanda.

«Du er fremdeles like vakker, men en aning mer ulydig, kanskje?»

Amanda ristet på hodet, hun lo hjertelig.

«Enkelte ganger er du en skikkelig dust, Frank. Til din fordel er du ikke ond å se på, i hvert fall til å være alle lovløses store skrekk.»

Så lo de mens nordavinden fremdeles herjet utenfor soveromsvinduet. Amanda holdt så lett i armen til førsteinspektøren.

«Var kråkene virkelig ille i morges?»

Førsteinspektør Frank Larsen smilte tilbake.

«Hørte du ikke det? Jeg var oppe og kakket i vinduet, men hverken kråkene eller du merket at jeg holdt på å slå vinduet i stykker.»

«Kanskje kråkene feiret? Du vet hvilken dag det er i dag?»

Frank så nysgjerrig tilbake mot Amanda.

«Jeg har fått med meg at det er kvinnedagen den åttende mars i morgen. Marit Holm har snakket om flere arrangementer den siste uken på politihuset, men jeg må nok melde pass angående dagen i dag.»

Amanda smilte selvsikkert tilbake mot førsteinspektøren.

«Dette burde du vite? Du har jo jaget kråker til langt utpå morgenen. Den syvende mars er den store kråkedagen.»

Førsteinspektøren kikket undrende tilbake mot Amanda, før han lo:

«Tuller du? Det er vel ikke en offentlig dag som heter kråkedagen?»

Amanda nikket og pekte på seg selv.

«Dette er nok et bevis på at en kvinnelig journalist må sette seg inn i mange underlige saker, det bekrefter også at det er kvinner som ofte får slike merkelige journalistiske oppdrag.

Frank kikket nysgjerrig tilbake mot Amanda.

«Fortell meg om den store kråkedagen, mysterier fenger meg, vet du.»

«Kråkedagen heter på latin «corvus corone cornix» og feires offisielt den syvende mars. Fra gammelt av er kråka den store varsleren. Ofte kan man se kråka hoppende på skaren, og flakser den voldsomt, skulle det bli en god høst med mengder av grønnsaker og poteter. Hvis dagen var grønn kom våren tidlig, i tillegg skulle sommeren bli varm og god. Nord i landet kalles kråka for Kari, i riktig gamle dager kalte man den bare for Kraka.»

Frank kikket forbløffet tilbake mot Amanda.

«For en flott historie, Amanda, jeg skjønner nå hvorfor jeg er så begeistret for deg. Du er så utrolig sær, hvilken annen kvinne kunne ha kommet på en slik tullete historie?»

Amanda så oppgitt mot førsteinspektøren.

«Jeg er faktisk ganske seriøs nå. Det var Thorvaldsen i redaksjonen som sist år ba meg skrive om de mest kjente værtegn i Trøndelag.»

Amanda kikket så mot førsteinspektør Larsen igjen, vel vitende om at hun nærmest forgudet mannen, og hun gledet seg nå til den kommende reisen mot nord.

Det skulle bli fint å få se Nord-Norge og kanskje veien videre mot øst. Hun kjente så brått lengselen etter sin far, Preben Elkjær, var han i god behold?

Tankene hennes fløy så mot Frank og hans kone Tanja. Hun levde tydeligvis i beste velgående, ville førsteinspektøren nå velge henne? Hun kjente så en varm og øm hånd ta rundt hennes nakne kropp.

«Du var helt borte? Hva funderer ditt hode på denne gang?»

Amanda snudde seg rundt og smilte kort.

«Jeg tenkte på pappa og vår kommende tur nordover. Det er så mye vi ennå ikke vet?»

Frank kikket ømt mot Amanda, og strøk henne over skulderen med en kjærlig hånd. Han strøk det lange lyse håret bak det venstre øret hennes.

«Jeg er helt sikker på at din pappa og hans følge har dratt til et trygt sted. Jeg er fast bestemt på å finne ut av dette mysteriet, og jeg må få snakket med Tanja. Hvordan kunne hun arrangere sin egen død og la meg sitte igjen med sorgen?»

«Er du bitter på henne?»

«Jeg er kanskje mer skuffet over de valgene hun tok. Så det store sjokket over at hun lever, og at hun nå er knyttet til din far, er også ganske overveldende for meg å tenke på.»

Amanda strøk ham kjærlig på armen.

«Det skjønner jeg veldig godt, det er et like stort sjokk for meg selv. Hva med oss to?»

Førsteinspektør Frank Larsen kikket undrende mot Amanda.

«Hva tenker du på?»

Amanda viftet nervøst med høyrehånden.

«Hva tror du? Hvis Tanja lever er hun fremdeles din kone, og ut fra det du har fortalt om henne så hadde du henne meget kjær?»

Det ble stille en stakket stund, så Amanda dro dyna til siden og reiste seg opp. Hun fant en blomstret morgenkåpe som hang over den rødrutete gyngestolen og bandt den rundt kroppen. Hun tok så en sølvfarget hårbørste og førte den ned langs sitt lange lyse hår.

«Jeg skjønner det er vanskelig for deg, Frank, jeg ble bare plutselig redd for å miste deg.»

Frank kikket ømt tilbake mot Amanda.

«Du vil ikke miste meg, Amanda. Selvfølgelig elsket jeg Tanja, vi hadde et godt liv sammen inntil hun plutselig ble syk og døde.

At hun likevel lever er et sjokk, tydeligvis har dette vært planlagt særdeles godt.»

Amanda kikket omsorgsfullt tilbake mot førsteinspektøren.

«La oss heller snakke om det store mysteriet? Denne vikingtråden fra gammel tid, tror du at Tanja og pappa er såkalte voktere av en hemmelig pakt?»

Frank tenkte seg om.

«Det finner vi kanskje ut av, Amanda. Vår reise starter den kommende uken, jeg kjenner det kribler i både armer og bein og jeg er inn i helvete så spent.»

Amanda begynte å le.

«Det kler deg ikke å banne, du er altfor skikkelig for det.»

Førsteinspektøren så lurt tilbake mot den lyshårede kvinnen.

«Du skulle bare visst, jeg kan være en skikkelig kjeltring.»

Amanda gikk bort til Frank og ga ham et kyss på pannen.

«Takk for at du muntret meg litt opp, jeg trengte å le. Jeg er også gira på denne reisen, da jeg håper vi vil finne pappa. Samtidig er jeg også redd for om det kommer til å dukke opp ubehagelige og merkverdige hendelser på reisen mot nord.»

Førsteinspektør Frank Larsen reiste seg opp fra sengen. Han gikk sakte over mot Amanda og holdt rundt henne mens han beroliget henne.

«Reisen mot nord vil gå fint, Amanda. Det er jo Trondheim sin skarpeste førsteinspektør og den mest uredde journalisten jeg vet om, som nå skal reise sammen.»

Amanda smilte tilbake mot ham, og nikket så betryggende for seg selv.

«Dessuten er vi i trygge hender på turen nordover, da vi reiser med hurtigruten D/S Haakon Adalstein. Hurtigruteskipet tilhører Det Nordenfjeldske Dampskipsselskap her i Trondheim og har en særdeles mektig beskytter.»

Amanda så spent tilbake mot sin kjære.

«Aner jeg endelig en liten, fengende historie fra deg?»

«Du vet Nordenfjeldske har en tradisjon for å navngi sine dampskip etter gamle norske konger. Hvem tror du vårt hurtigruteskip er oppkalt etter?»

Hun så tenksom på ham og sa:

«Det er jeg som er journalisten her i huset, men denne rariteten er nok kun for spesielt interesserte mennesker som deg.»

Førsteinspektør Frank Larsen smilte.

«D/S Haakon Adalstein er oppkalt etter Håkon Adalsteinsfostre. Han er bedre kjent som vår tidligere konge Håkon den gode, som regjerte i Norge mellom år 933 og år 961.»

Amanda så forundret tilbake mot Frank.

«Århundret var altså det samme som for den historien Holmgren fortalte deg om før han døde? Handlet ikke den fortellingen om Olav Tryggvason og hans menn som kom seilende inn Trondheimsfjorden?

Du vet at det alltid er en viss sannhet i gamle sagn og fortellinger, kanskje denne gamle pakten og mysteriet rundt disse vokterne virkelig stammer derfra?»

Førsteinspektør Frank Larsen nikket.

«Det var i hvert fall den historien Holmgren fortalte meg, om det er sannhet i den kan kanskje din far og Tanja bekrefte, om vi finner dem? I hvert fall skal vi voktes av en gammel og godhjertet vikingkonge på vår reise mot nord.»

De smilte stillferdig mot hverandre, så kledde de på seg og gikk ned trappen til kjøkkenalkoven, hvor en ny dag grydde.

Utenfor det hvite huset i Trondheim sendte den lave vårsola igjen sine første solstråler inn kjøkkenvinduet. Hørte en godt etter kunne en fremdeles høre alle de bråkete kråkene som kranglet og skrek, slik alle kråker kan.


Kapittel 3

Sterneckerbrau ølhall, Müinchen,
Tyskland

Han gikk opp de fire trinnene i den gamle steintrappen, og videre inn mellom de gamle betongsøylene som sto som en monumental port før han ble geleidet inn i den store ølhallen av en ung mann i militæruniform, som tydeligvis var ordensvakt.

Han kunne nå se de gullforgylte lysekronene henge fra det hvitmalte taket, og så de runde sirklene i taket som han stadig i sitt stille sinn undret seg over betydningen av, før han gjenkjente det røde stakittgjerdet som omhyllet hele andre etasje rundt den store hallen. Han så den store scenen bak i lokalet med de røde scenegardinene som ble hevet når de store talerne skulle så sine frø ut til nye folkemengder. Først nå gikk det egentlig opp for ham at den store ølhallen var stappfull av mennesker, når han tenkte over saken var det kanskje ikke så rart siden det var helg og mange mennesker hadde fri?

I tillegg var det stor arbeidsledighet og harde tider etter Tyskland sin kapitulasjon sist høst, det hadde ført med seg et politisk kaos i hans kjære München. Han tygget litt på sine tanker før han konkluderte raskt med at kaoset nok var det samme i hele landet, og stille forbannet han keiseren, som hadde forlatt dem alle og flyktet fra deres kjære fedreland. Slike små øyeblikk som dette ga ham imidlertid en følelse av lykke idet en kunne høre en overdøvende stemning av latter og intense diskusjoner, og ikke minst kjente han lukten av tobakk og bayersk pilsner sige inn i sin kropp og sjel.

Han kikket nå oppgitt utover folkemengden og mot de brune runde bordene som alle var opptatt, men til hans store glede var ett av hans gamle bord i enden av hallen, rett under den majestetiske scenen, fremdeles ledig. Han gikk derfor med raske skritt mot bordet mens han nikket selvsikkert til kjente fjes på sin vei, før han bokstavelig deiset borti en godt voksen kvinne med serveringsbrettet fullt av kalde Münchener Dunkel.

«God kveld, herr Eckart, skal du ha det vanlige?»

«God kveld, Marlene. Ja takk, snille deg.»

Dietrich Eckart forgudet sin Münchener Dunkel nesten mer enn andre ting i sitt jordiske liv. Det var kanskje den utpregede maltsmaken han likte særdeles godt, foruten den rødbrune fargen, som enkelte ganger fascinerte han fullstendig.

Han smilte lett over sine betraktninger, og at ølet ble brygget etter gamle oppskrifter helt tilbake fra de eldste klostrene i Bayern, gjorde det enda mer spesielt. Alt som var bayersk, måtte jo selvfølgelig være det beste for denne verden.

Han satte seg vel til rette ved bordet og kikket utover folkemengden, han likte å komme hit da det stort sett var befolket med mennesker som delte hans egne tanker og sinnelag. Han var i hvert fall glad han slapp å se bolsjeviker, kommunister og for ikke å nevne jøder, som han selv mente hadde skylden for alt galt i denne verden. Han satt nå i egne tanker og enset ikke at serveringsdamen kakket ham forsiktig på skulderen idet hun satte hans kjære Münchener Dunkel ned på bordet.

«Dietrich, det er en gammel mann med et langt grått skjegg som er i lokalet og spør etter deg, hvis du kikker nederst mot inngangsdøren står han der og ser utover lokalet. Kjenner du ham?»

«Jeg ser ham nå, men jeg kan ikke huske å ha sett ham tidligere. Hva vil han meg?»

«Det vet jeg ikke, men han spør fremmede mennesker i hallen om de kjenner ditt navn?»

Han kikket nok en gang mot inngangen og undret seg over denne gamle mannen.

«En gammel mann kan vel ikke være særlig farlig, bring ham til bordet mitt og kom gjerne tilbake med en kald bayer til den gamle også. Skal han snakke med meg, må vedkommende drikke og ikke minst verdsette en kald Münchener Dunkel.»

Marlene nikket kort tilbake før hun gikk mot den gamle mannen. Dietrich Eckart kikket spent utover folkemengden mens han så Marlene snakke med den gamle mannen, som vinket forsiktig med hånden før han begynte å gå lettere ustødig mot hans bord. Mannen hadde en merkelig caps på hodet, et langt grålig skjegg med en kraftig bart og et par runde briller kunne sees i ansiktet. En gammel slitt frakk skjulte en grå og rutet dress av et mulig eksklusivt design, og mannen smilte nå forsiktig til ham.

«God kveld. Jeg leter etter en mann ved navn Dietrich Eckart, det skulle vel ikke tilfeldigvis være deg?»

«Det er meg. Hvem er du, og hva vil du meg?»

«Jeg har mange navn, men du kan kalle meg Guido, kan jeg sette meg ned ved bordet ditt?»

Dietrich kikket med undring mot mannen som nå sto foran bordet, han virket syk og svak, eller var det bare alderen?

«For all del, gamle mann, jeg har forresten tatt meg den frihet å bestille en Münchener Dunkel til deg.»

«Takk, det setter jeg virkelig pris på, herr Eckart.»

Den gamle mannen satte seg stillferdig ned ved bordet før han kikket utover ølhallen, han tok så en pakke sigaretter ut av frakkelommen sin mens han kikket lettere fascinert opp mot de gullforgylte lysekronene som hang i taket over dem.

«Kan jeg spandere en sigarett, ja, du røyker kanskje? Selv burde jeg vel holde meg unna den tobakken, men hvilke gleder har en gammel mann som meg igjen her i dette jordiske liv?»

«Jo takk, jeg tar gjerne en sigarett av deg.»

Dietrich ble nå mer nysgjerrig på hva denne gamle mannen egentlig ville ham, og takket høflig idet den gamle tente en fyrstikk som nå blåste liv i deres tobakk.

«Hva kan jeg hjelpe deg med, herr Guido?»

Den gamle mannen pattet et par drag på sigaretten sin, før han smilte vennlig tilbake.

«Jeg har hørt at du selv deler tanker og ideer som jeg tror kan være nyttige, ja, i visse kretser har du gjort deg særlig godt bemerket. Den informasjonen som jeg kan gi deg er av stor verdi, og den kan muligens berike deg og ikke minst din organisasjon fremover. Det jeg skal fortelle deg nå er det kun et fåtall utvalgte mennesker som vet om, dermed forventer jeg også din fulle diskresjon, da det berører de hemmelige tjenestene i våre fedreland.»

En usedvanlig stillhet falt nå over bordet mens mennene betraktet hverandre.

«Som sagt er jeg overbevist om at dette kan bidra til å gjøre deres nye organisasjon Thule-Gesellschaft, og ikke minst det germanske folk, stort og mektig igjen.»

Dietrich Eckart så forundret mot den gamle før han tømte sin Münchener Dunkel i raskt tempo, han nikket lett mot Marlene som fanget opp hans bestilling idet hun var på vei mot deres bord. Kort tid etter serverte hun to nye krus av hans bayerske favoritt på bordet deres. Deretter strøk hun lett på Dietrich Eckarts skulder, før hun gikk smilende videre for å slukke tørsten til de mange menneskene.

«Fortell meg din historie, herr Guido.»

Den gamle mannen smilte vennlig, så slukket han sin sigarett med en veltrent bevegelse.

«Kjenner du til navnet madame Blavatsky? Og ikke minst hennes teosofi?»

Dietrich Eckart nikket bekreftende mot herr Guido.

«Kanskje du kjenner henne bedre under sitt tyske fødenavn? I hvert fall ble hun født i den ukrainske byen Jekaterinoslav i 1831, under navnet Helena von Hahn. Hun var datter av den mer kjente oberst Peter von Hahn, som var russisk offiser av tysk adelig herkomst.

Han nedstammet fra det gamle grevedynastiet Hahn von Rottenstein i Mecklenburg, og emigrerte til Russland en gang sent på 1700-tallet.

Hennes mor Helena de Fadeyev tilhørte gammel russisk adel, hun var en kjent forfatter og skrev en rekke romaner under psevdonymet Zenaida R.»

Dietrich Eckart så nysgjerrig på herr Guido, og ba så den gamle om å fortsette sin historie.

«Hennes morfar var ingen ringere enn Andrej Mikhailovitsj Fadeyev og hennes mor prinsesse Yelena Dolgoruki, så hele slekten var alle prominente skikkelser i datidens Tsar-Russland. Men det er hennes søskenbarn grev Sergej Juljevitsj Witte, som var russisk finansminister og senere statsminister under tsar Nikolaj den II av Russland, som er viktig i denne sammenhengen.

Greven omtalte i sine memoarer nettopp møter med madame Blavatsky som veldig interessante, og viktigheten av å forstå hennes teosofi og raselære satt opp mot dagens siviliserte samfunn. I hans memoarer, som jeg har studert veldig nøye, dukket det også opp nye oppsiktsvekkende opplysninger om hans tid i Russland og rundt tsarens innerste krets. Jeg var selv så heldig å få treffe madame Blavatsky ved flere anledninger før hun døde, og hun bekreftet også de opplysningene som greven delte i sine memoarer, om den innerste krets som levde rundt Romanov-familien på den tiden.»

Dietrich Eckart kikket mot den gamle mannen med mer skeptiske øyne.

«Jeg skjønner ikke helt hva Russland og tsarens pompøse og overdådige liv skulle angå en helt vanlig germaner som meg? Selvfølgelig kjenner jeg til Helena von Hahn. Hun er en av de som har inspirert meg aller mest, og jeg deler fullt ut hennes tanker og teorier om det teosofiske og guddommelige samfunnet, ikke minst hennes betraktninger om raselære.»

Den gamle kikket interessert mot Dietrich Eckart, før han nikket bekreftende og smilte, med stor tilfredshet i sitt ansikt.

«Madame Blavatsky bekreftet som sagt i mine samtaler med henne at det skulle være en gren av gammel storhet igjen i denne verden, og den kunne spores tilbake til gammel tid. Denne grenen skulle være etterkommere av en tidligere overlegen menneskerase som eksisterte på mange plan, fra det guddommelige til det fysiske. Disse menneskene skal ha levd et skjult, men vanlig liv ved tsarens innerste hoff i lang tid, men urolighetene i Russland skal ha tvunget disse guddommelige menneskene til å rømme landet for en god del år siden.»

Dietrich Eckart la nå hodet litt på skakke mens han betraktet den gamle vel og lenge.

«Jeg skjønner fremdeles ikke hvor du vil, men jeg lytter gjerne videre, herr Guido.»

Den gamle mannen drakk nå sin bayer i raskt tempo før han satte det halvtomme glasset med et lite dunk på bordet til herr Eckart, og så smilte han selvsikkert.

«Vi har vel alle lest om det forsvunne Atlantis? Sivilisasjonen og menneskene som var overlegne alle andre raser og eksisterte på et høyt utviklet plan. Ifølge madame Blavatsky er vi germanere og den nordiske rase å betrakte som de eneste rette etterkommere etter disse guddommelige menneskene. Det at det ennå finnes en gjenlevende blodlinje som stammer fra disse etterkommerne, er jo meget oppsiktsvekkende. Ifølge en nylig etterretningsrapport som har kommet meg i hende skal disse menneskene ha flyktet nordover, der deres opprinnelse var i gammel tid. Jeg har hørt at du selv og deres organisasjon deler litt av denne oppfatningen om den ariske rase, herr Eckart?»

Dietrich Eckart kikket med forundring mot den gamle mannen.

«Du er meget godt informert, skjønner jeg. Det finnes muligens mennesker i min organisasjon som tenker i slike baner som du forteller om, og jeg er enig i at slike opplysninger kan brukes for å fremme vår ideologi og rase for den vanlige tysker.»

Deretter ble han sittende i stillhet og se mot den gamle mannen en stakket stund.

«Jeg formoder at du vil høre fortsettelsen på min lille historie, herr Eckart?»

«Bare fortsett, herr Guido, den er meget berikende for meg.»

Den gamle mannen smilte nå tilbake.

«Etterretningsrapporten sier at Lenin selv skal ha blitt rasende da han fikk opplysninger om at disse menneskene skal ha levd i skjul hos tsaren i palasset i Petrograd. Han mente det kunne true hans nye bolsjevistiske stat om det ble offentlig kjent at det fantes slike mennesker fra gammel tid, spesielt var han redd fortellingene om det guddommelige.»

Dietrich Eckart kikket nå oppglødd og mer interessert mot den gamle mannen.

«Fortell mer om dette guddommelige, hva innebærer det?»

Den gamle nikket kort.

«Det guddommelige omhandlet en guttunge som skulle inneha store evner, han skulle visstnok kunne se hendelser som ville skje i fremtiden. Det ble videre fortalt at hans blodslinje kunne føres tilbake til meget gamle dager, idet hans ætt skulle nedstamme fra de gamle kongene som regjerte i Kiev-riket for tusen år siden.»

Dietrich Eckart så tenksom mot den gamle.

«Jeg kjenner ikke så godt til Russland sin tidlige historie, men jeg kan godt skjønne at Lenin ikke ville ha dette frem i offentligheten, for i realiteten er det jo denne guttungen som er den russiske stat sin rette tsar?

Herr Guido så bekreftende mot herr Eckart.

«Videre sier etterretningsrapporten at disse menneskene skal ha flyktet nordover til et ukjent sted i Skandinavia, da oktoberrevolusjonen startet i Russland i 1905. Det som imidlertid er mest bemerkelsesverdig og som først ble avdekket da Romanov-familien ble bortført i forbindelse med den russiske revolusjonen, er ganske sensasjonelt i seg selv.»

Dietrich Eckart så mot den gamle mannen mens han fyrte opp en sigarett, han gestikulerte så med hendene og ba herr Guido om å fortsette sin historie.

«Det ble da avdekket at denne guttungen allerede i 1905 hadde fortalt en detaljert beskrivelse om at den russiske revolusjonen ville bryte ut i 1917. Han hadde videre fortalt at alle i Romanov-familien da ville bli skutt og at likene deres senere ville bli kastet i elven Lena.»

Det ble stille et øyeblikk rundt bordet i Sterneckerbrau ølhall, og Dietrich Eckart så overrasket tilbake mot den gamle mannen før han igjen brøt tausheten.

«Så vidt meg bekjent har vel ingen offentlig bekreftet at tsaren og hans familie allerede er henrettet? Men slike hendelser ville vel aldri bli offentliggjort av de kommunistsvina, tenker jeg?»

Den gamle så med rolige øyne mot herr Eckart.

«Det er sant, men for en tid tilbake gjorde imidlertid russerne noe uventet, som kan styrke det etterretningsrapporten beskriver.»

Dietrich Eckart kikket igjen interessert på herr Guido.

«Du er visst en mann med mange hemmeligheter? Du kan gjerne fortsette din historie.»

«Lenin skal i all hemmelighet ha sendt sin beste tsjekamilits til Skandinavia for å ta livet av denne guddommelige guttungen, men ifølge etterretningsrapporten lyktes de ikke med sitt oppdrag. Mennene skal selv ha blitt drept av norsk politi i Trondheim for en tid tilbake. Hvorfor skulle russerne ha sendt en gjeng med mordere nordover til et vennligsinnet land, om det ikke var en snev av troverdighet i denne saken?»

Den gamle kikket nå spent mot Dietrich Eckart, før han igjen tente opp sitt fyrtøy og pattet med lange drag på sin sigarett og så utover den store ølhallen.

«Hvorfor forteller du meg alt dette, herr Guido?»

«Jeg er en gammel mann som er døende, men jeg brenner for det okkulte og ikke minst for madame Blavatskys teorier. Vår ariske rase er nå invadert utenfra, og det er særdeles viktig at vi germanere finner våre felles røtter. Dessuten måtte det jo være meget berikende for deres organisasjon å finne denne guttungen, før kommunistene finner ham? Et menneske som kan se inn i fremtiden er mer verdt levende enn død, i tillegg er han jo av vår felles germanske rase.»

Dietrich Eckart så oppglødd mot den gamle mannen, han drakk nå opp sin Münchener Dunkel så skummet rant nedover kinnet hans, før han slukket sigaretten med en rask bevegelse. Deretter kikket han utover den store ølhallen som fortsatt myldret av mennesker, før han nikket bekreftende.

«Du har helt rett, herr Guido, vi deler interessen for det okkulte, og jeg tror sannferdig at vi germanere stammer fra disse tidlige gudemenneskene. Til etterretning deler også min organisasjon med stor begeistring den ariske raseideologi, og jeg skal snarest kalle inn mine venner for å gi dem denne informasjonen du, herr Guido, har delt med meg.»

Den gamle mannen nikket stillferdig mens han tok i sitt lange hvite skjegg, så kikket han opp mot de gullforgylte lysekronene i den store ølhallen før han igjen så mot Dietrich Eckart.

«Jeg skal jeg snakke med mine kontakter og få en mer utfyllende oversikt over den etterretningsrapporten som beskriver disse hendelsene i Skandinavia den siste tid, muligens vil den også gi oss et svar på hva russerne nå akter å gjøre, siden oppdraget deres mislyktes.»

Dietrich Eckart så med granskende øyne mot den gamle mannen.

«Hvem er det som gir deg så detaljerte opplysninger om operasjoner i Skandinavia, herr Guido, du må ha stor innflytelse og være en viktig person for de du representerer?»

Den gamle mannen smilte beskjedent.

«La oss si at vi deler synet på menneskeheten og så skylder de meg en tjeneste fra gammel tid, og hvem vil vel ikke oppfylle et siste ønske for en gammel og døende mann?»

Dietrich Eckart nikket forståelsesfullt mot den gamle.

«Jeg ser den. Da har vi en avtale, herr Guido. Jeg kan snakke med Marlene som var så elskverdig å servere oss flere Münchener Dunkel her i kveld, hun ordner det slik at dette bordet er reservert til oss når vi treffes neste gang.»

Den gamle mannen rettet på brillene sine før han igjen kikket stillferdig mot Dietrich.

«Kan vi ikke avtale et nytt møte allerede nå på søndag? Jeg har ikke så veldig mange dager igjen i dette jordiske liv, om du skjønner.»

Dietrich Eckart så nå mot den gamle mannen med enda mer sympati i øynene.

«Da må jeg ta et par telefoner nå snarest, herr Guido, men siden du ber meg handle raskt, formoder jeg at dette er særs viktig for vår organisasjon og generelt for alle oss germanere?»

Den gamle nikket med et smil om munnen.

«Jeg tror som sagt at dette kan skape blest om din organisasjon om dere handler raskt, ja.»

Dietrich Eckart så nå utover menneskemengden mens hans hode og tanker gikk på høygir, han ville ikke kalle inn til et hastemøte for så i etterkant å bli latterliggjort. Imidlertid var hans magefølelse for denne saken bemerkelsesverdig god.

«Jeg foreslår at vi møtes rundt dette bordet allerede i morgen kveld, høres det ut som en god plan?»

Guido von List smilte lettet før han igjen så utover lokalet i den store ølhallen.

«Dette er meget gode nyheter for oss alle, herr Eckart, i de rette kretsene går jo ryktene fort, vet du.»

Dietrich Eckart så med forbausede øyne på den gamle mannen.

«Hva tenker du på, herr Guido, hvilke rykter snakker du om?»

Den gamle så inn i øynene til Dietrich Eckart.

«Ryktene sier at ditt kjære Thule-Gesellschaft leter etter den ene og sanne leder, ja, sin nye ‘messias’.»

